《题一山寄迹卷》
明代·尹台

请息朱弦唱，听我一山吟。绮甍绣户围碧草，王孙第宅何深沉。

黄金为涂丹雘错，赤玉垂栊摇珠箔。罗帷不捲春风回，黄鸟啼断青林阁。

嗟君何处得一山，乃在曲台飞榭窈窕间。芙蓉巘崿媚虚牖，翡翠岩壑标重寰。

云烟閟缥缈，水石纡潺湲。莲洞之中老仙伯，题以寄迹悬轩颜。

君有高才异凡俗，奇篇秀句纷盈椟。半亩恨违碧野居，一蓑欲挂苍林卧。

期骖白鹿戏嵩阳，思跨青牛出函谷。古来贵胄多仙俦，岂必蓬巷殊华屋。

一山何在君神游，虽名寄迹同真求。蓬壶近接九丘岛，弱水不隔三神洲。

虹屐迢遥捐峻峤，风帆咫尺停安流。君乎无忘此佳意，超驾云气行八州。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。